Selv om det endelige program endnu ikke er offentliggjort, er festivalleder Maj Kullberg klar til at løfte sløret for næste års klassiske musikfestival på Mols.
”Vi sætter igen i 2015 Nationalpark Mols Bjerge i musik ved otte koncerter med flere internationale solister,” fortæller Maj Kullberg, som også vil være at finde blandt musikerne som medlem af festivalens gennemgående ensemble Kroger Kvartetten.
Festivalen ligger i 2015 fra den 24. til 28. juli, og den bliver skudt i gang på kanondækket på Fregatten Jylland.
”Det bliver et mindre søslag, når et 10 mand stort barokorkester byder på sabelraslen og bataljer,” fortæller Maj Kullberg.
Desuden vil festivalen også fejre Carl Nielsens 150 års fødselsdag, blandt andet med en promenadekoncert i naturen.